ลุ้นมาตรการธปท.ดูแลเงินเข้าออก
ธปท.แย้มมาตรการผ่อนคลายเงินทุนไหลออกที่รอคลังอนุมัติ เป็นหนึ่งในมาตรการรับมือเงินทุนเคลื่อนย้ายสร้างสมดุล
17 ก.ย. 2555

ธปท.แย้มมาตรการผ่อนคลายเงินทุนไหลออกที่รอคลังอนุมัติ เป็นหนึ่งในมาตรการรับมือเงินทุนเคลื่อนย้ายสร้างสมดุล
นางสุชาดา กิระกุล รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ธปท.ได้เตรียมการรับมือสถานการณ์ยุโรปและการแก้ปัญหาเศรษฐกิจของอเมริกาไว้แล้ว โดยได้เตรียมการผ่อนคลายเงินทุนไหลออก เพื่อสร้างสมดุลเงินทุนไหลเข้าเงินทุนไหลออกไว้แล้ว
นางสุชาดา กล่าวว่า มาตรการผ่อนคลายเงินทุนไหลออก หรือการเปิดให้ไปลงทุนในต่างประเทศมากขึ้นที่จะนำออกมาใช้นั้น ขณะนี้รอการอนุมัติจากกระทรวงการคลัง 
“จริงๆ ก็ต้องยอมรับว่า การผ่อนคลายเงินทุนเคลื่อนย้ายเป็นมาตรการหรือเป็นเครื่องมือส่วนหนึ่ง ที่เราจะทำไว้เผื่อเงินทุนไหลเข้าอยู่แล้ว เพราะก่อนหน้านี้เราก็ได้มีการประเมินสถานการณ์ล่วงหน้าบ้าง ทำให้พอมาถึงจังหวะที่สหรัฐส่งสัญญาณจะทำคิวอี 3 ซึ่งไม่ว่าเงินจะไหลเข้ามาเพิ่มมากขึ้นหรือไม่ เราก็ไม่ต้องออกมาตรการรับมืออะไรเพิ่มเติมจากที่เคยเตรียมไว้” นางสุชาดา กล่าว
ทั้งนี้ มาตรการผ่อนคลายเงินทุนเคลื่อนย้ายที่น่าจะมีการออกไป ประกอบด้วย 1.การเปิดให้บุคคลธรรมดานำเงินออกได้เพิ่มขึ้น จากไม่เกิน 100 ล้านเหรียญสหรัฐ เป็นเปิดเสรีไม่จำกัด 2.เปิดให้ลงทุนหลักทรัพย์ในต่างประเทศเพิ่มขึ้น และ 3.เปิดให้ฝากเงินในต่างประเทศเพิ่มขึ้น